Suzanne Leclercq

Suzanne Celina Marie Julie Joséphine Leclercq (Suzanne Leclercq, Lieja, 1901eko martxoaren 28a - 1994ko ekainaren 12a) belgikar paleobotanikari eta paleontologoa  izan zen, devoniar garaiko landareen azterketagatik ezaguna. Liejako Unibertsitatean graduatu zen, eta Belgikan eta Erresuma Batuan lan egin zuen bere ikerketa-ibilbidean. 

 Bizitza 
Suzanne Leclercqek 1920an hasi zituen ikasketak eta natura-zientzietan matrikulatu zen Liejako Unibertsitatean. Bi urte geroago lortu zuen titulua. 1923ko maiatzetik aurrera, Charles Fraipont irakaslearen laguntzaile gisa lan egin zuen paleontologia laborategian. 1924an, zientzia naturalen doktoregoa lortu zuen eta Unibertsitateko paleontologia laborategiko laguntzaile bihurtu zen. Hurrengo urtean, lanen buru eta paleontologia bildumako komisario izendatu zuten.

Lau urtez (1929-1933) Ikerketa Zientifikoen Funts Nazionalean ikertzaile kualifikatua izan zen, eta goi-mailako irakaskuntza-diplomatura bat egin zuen. Horretarako 1931ko ekainaren 26an aurkeztu zuen tesia, Le progrès réalisés grâce aux études paléobotaniques dans les domaines de la botanique générale et de la géologie stratigraphique (Botanika orokorraren eta geologia estratigrafikoaren arloetan paleobotanikako ikasketei esker egindako aurrerapena) izenekoa. Ondorioz, Liejako Unibertsitatean titulu hori lortzen lehen emakumea izan zen.

1975etik akademikoa izan zen, Belgikako Zientzia, Letren eta Arte Ederren Errege Akademiako Zientzia saileko kidea. Elkarte zientifiko eta profesional ugaritako kide izan zen, Amerikako Elkarte Botanikoa, Indiako Elkarte paleobotanikoa eta Belgikako Elkarte geologikoa barne, azken hau 1953 eta 1954 urteen artean zuzendu zuelarik. Leclercq estratigrafia eta paleontologia irakaslea izan zen bere ibilbidean zehar. Kargu akademiko bat izan zuen lehen emakumeetako bat izan zen. Britainiar Museoan, Londresko Geologia Zerbitzuan, Glasgowko Unibertsitatean, Manchesterreko Unibertsitatean, Londresko University Collegen eta Cambridgeko Unibertsitatean ikerketa bere ardurapean izan zuen.

 Lanak 
Suzanne Leclercqek ikerketa zabala egin zuen eta bere ikerketa-ibilbidea Wérister ikatz-meategiek ustiatzen zituzten ikatz-eremuetako "ikatz-bolei" buruzko artikulu bat argitaratuz hasi zuen. 

1924an, Belgikako Zientzia, Letren eta Arte Ederren Errege Akademiak bere doktorego-tesiaren lehen kapituluak argitaratu zituen.

Hainbat aldizkari espezializaturen erredakzio-batzordean sartu zen, besteak beste, The Paleobotanist-en.

 Sariak eta aintzatespenak 

 1924: 1924-1926 aldirako mineral zientzietako unibertsitate lehiaketa.
 1928 : Zientziaren Exaerde Kerkhove saria.
 1929-1931: Belgikako Errege Elkarte Botanikoak emandako François Crépin Hirurteko Saria.
 1939: François Stockmansekin, Belgikako Errege Akademiako saridunarekin, Végétaux dévoniens de Belgique izeneko argitalpenarekin.
 1953: Agathon De Potter saria.
 1958: Henri Buttgenbach saria.
 Leopoldoren Ordenako ofiziala, Koroaren Ordenako komandantea eta Leopoldo II.aren Ordenako ofizial nagusia da.
 Devoniar garaiko genero botaniko fosil bat eskaini zioten, Leclercqia (es).

 Erreferentziak 

 Kanpo estekak 

 Suzanne Leclercq  Muriel Fairon-Demaret eta Maurice Streeren oharra, Belgikako Errege Akademia [PDF]

Kategoria:Liejan hildakoak
Kategoria:1994ko heriotzak
Kategoria:1901eko jaiotzak
Kategoria:Emakumea
Kategoria:Paleontologoak
Kategoria:Emakume irakasleak
Kategoria:Akademikoak
Kategoria:Emakume ikertzaileak
Kategoria:Emakume zientzialariak